ΑΠΟΦΑΣΗ ΤΟΥ ΣΥΜΒΟΥΛΙΟΥ της 5ης Απριλίου 1993 που επιτρέπει στο Ηνωμένο Βασίλειο να εφαρμόσει μέτρο κατά παρέκκλιση του άρθρου 5 παράγραφος 8 και του άρθρου 21 παράγραφος 1 στοιχείο α) της έκτης οδηγίας 77/388/ΕΟΚ για την εναρμόνιση των νομοθεσιών των κρατών μελών με τους φόρους κύκλου εργασιών

(93/204/ΕΟΚ)ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την έκτη οδηγία 77/388/ΕΟΚ του Συμβουλίου της 17ης Μαΐου 1977 σε θέματα εναρμόνισης των νομοθεσιών των κρατών μελών με τους φόρους κύκλου εργασιών - Κοινό σύστημα φόρου προστιθέμενης αξίας: ομοιόμορφη φορολογική βάση (1), και ιδίως το άρθρο 27,

την πρόταση της Επιτροπής,

Εκτιμώντας:

ότι δυνάμει του άρθρου 27 παράγραφος 1 της οδηγίας 77/388/ΕΟΚ, το Συμβούλιο, αποφασίζοντας ομόφωνα επί προτάσεως της Επιτροπής, μπορεί να επιτρέψει σε οποιοδήποτε κράτος μέλος να εισαγάγει ειδικά μέτρα κατά παρέκκλιση της οδηγίας αυτής, ώστε να απλοποιηθεί η είσπραξη του φόρου ή να αποφευχθούν φοροδιαφυγές ή φοροαποφυγές-

ότι με την απόφαση 90/127/ΕΟΚ (2), σύμφωνα με τη διαδικασία που ορίζεται στο άρθρο 27 παράγραφοι 1 έως 4 της οδηγίας 77/388/ΕΟΚ, επετράπη στο Ηνωμένο Βασίλειο να εφαρμόσει ένα μέτρο παρέκκλισης από το άρθρο 5 παράγραφος 8 και το άρθρο 21 παράγραφος 1 στοιχείο α) της εν λόγω οδηγίας, μέχρι τις 31 Δεκεμβρίου 1992-

ότι το Ηνωμένο Βασίλειο ζήτησε με επιστολή της 16ης Νοεμβρίου 1992, που η Επιτροπή έλαβε στις 18 Νοεμβρίου 1992, την άδεια να παρατείνει μέτρο παρέκκλισης έως τις 31 Δεκεμβρίου 1996-

ότι στις 18 Δεκεμβρίου 1992 τα υπόλοιπα κράτη μέλη ενημερώθηκαν για την αίτηση του Ηνωμένου Βασιλείου-

ότι το εν λόγω μέτρο παρέκκλισης σκοπεύει να εμποδίσει ομάδες επιχειρήσεων που θεωρούνται ως ένας μόνον υποκείμενος στο φόρο κατά την έννοια του άρθρου 4 παράγραφος 4 της οδηγίας 77/388/ΕΟΚ και δεν έχουν το δικαίωμα για ολική έκπτωση του φόρου να δικαιούνται της ολικής έκπτωσης του φόρου που βαρύνει ορισμένες μεταβιβάσεις περιουσιακών στοιχείων, οι οποίες πραγματοποιούνται στο Ηνωμένο Βασίλειο βάσει του άρθρου 5 παράγραφος 8 της αυτής οδηγίας-

ότι, βάσει του άρθρου 5 παράγραφος 8 της οδηγίας 77/388/ΕΟΚ, τα κράτη μέλη μπορούν να θεωρήσουν ότι κατά τη μεταβίβαση, για επαχθή αιτία ή δωρεάν ή με τη μορφή εισφοράς σε εταιρεία, συνόλου πραγμάτων ή μέρους αυτού, δεν πραγματοποιείται παράδοση και ο δικαιούχος αποτελεί συνέχεια του προσώπου του εκχωρητή-

ότι το Ηνωμένο Βασίλειο κάνει γενικά χρήση του δικαιώματος που προβλέπεται στο άρθρο 5 παράγραφος 8-

ότι, συνεπώς, το μέτρο που σκοπεύει να λάβει το Ηνωμένο Βασίλειο αποτελεί παρέκκλιση από το άρθρο 5 παράγραφος 8, εφόσον οδηγεί στην παραδοχή ότι υπάρχει παράδοση κατά τη μεταβίβαση ορισμένων αγαθών υπαγομένων σε σύνολο πραγμάτων, σε εταιρεία η οποία, επειδή αποτελεί μέλος ομάδας επιχειρήσεων που θεωρούνται ως ένας μόνον υποκείμενος στο φόρο κατά την έννοια του άρθρου 4 παράγραφος 4 της αυτής οδηγίας, δεν έχει το δικαίωμα για ολική έκπτωση του φόρου-

ότι το μέτρο που σκοπεύει να εφαρμόσει το Ηνωμένο Βασίλειο αποτελεί επίσης παρέκκλιση από το άρθρο 21 παράγραφος 1 στοιχείο α) της οδηγίας 77/388/ΕΟΚ σύμφωνα με το οποίο, στο εσωτερικό καθεστώς, ο υπόχρεος για την καταβολή του φόρου είναι ο υποκείμενος στο φόρο που πραγματοποιεί τη φορολογητέα πράξη-

ότι το συγκεκριμένο μέτρο παρέκκλισης έχει ευνοϊκές συνέπειες για τους ιδίους πόρους των Ευρωπαϊκών Κοινοτήτων που προκύπτουν από το φόρο επί της προστιθέμενης αξίας,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Κατά παρέκκλιση του άρθρου 5 παράγραφος 8 και του άρθρου 21 παράγραφος 1 στοιχείο α) της οδηγίας 77/388/ΕΟΚ, επιτρέπεται στο Ηνωμένο Βασίλειο να εφαρμόσει ως τις 31 Δεκεμβρίου 1996:

- αφενός, διάταξη σύμφωνα με την οποία παράδοση αγαθών υπάρχει όταν περιουσιακά στοιχεία, εκτός από τα επενδυτικά αγαθά που υποβάλλονται σε διακανονισμό των εκπτώσεων που πραγματοποιήθηκαν αρχικά βάσει των νομοθετικών διατάξεων που εξέδωσε το Ηνωμένο Βασίλειο σύμφωνα με το άρθρο 20 της εν λόγω οδηγίας, γίνονται αντικείμενο μεταβίβασης συνόλου πραγμάτων ή μέρους σε εταιρεία η οποία αποτελεί μέλος ομάδας επιχειρήσεων που θεωρούνται ως έναν μόνον υποκείμενος στο φόρο κατά την έννοια του άρθρου 4 παράγραφος 4 της αυτής οδηγίας, και η οποία, ως μέλος της ομάδας αυτής, δεν έχει δικαίωμα για ολική έκπτωση του φόρου,

- αφετέρου, η διάταξη σύμφωνα με την οποία η εταιρεία δικαιούχος της παράδοσης περιουσιακών στοιχείων που αναφέρεται στην πρώτη περίπτωση θα αποτελεί τον υπόχρεο για την καταβολή του φόρου.

Άρθρο 2

Η παρούσα απόφαση απευθύνεται στο Ηνωμένο Βασίλειο.

Λουξεμβούργο, 5 Απριλίου 1993.

Για το Συμβούλιο

Ο Πρόεδρος

N. HELVEG PETERSEN

(1) ΕΕ αριθ. L 145 της 13. 6. 1977, σ. 1. Οδηγία όπως τροποποιήθηκε τελευταία από την οδηγία 92/111/ΕΟΚ (ΕΕ αριθ. L 384 της 31. 12. 1992, σ. 47).

(2) ΕΕ αριθ. L 73 της 20. 3. 1990, σ. 32.